Amalfikysten er ingen typisk familiedestinasjon. Den har tross alt ingen temaparker eller andre typisk barnevennlige attraksjoner, og strendene består stort sett av små, runde steiner. Vi hadde likevel en topp ferie i området med vår femåring. Så godt som alle byene har strender og så godt som bilfrie sentrum. Å gå på måfå i det mystiske systemet av smug og tunneler i Amalfi og Atrani var også svært morsomt, i tillegg til å kunne plukke en vaskeekte sitron rett fra treet. Også de fantastiske fasadene i keramikkbyen Vietri Sul Mare slo godt an, selv om alle butikkene etter hvert gnagde godt på tålmodigheten. Det er selvfølgelig heller aldri feil med en italiensk is, og pizza eller pasta til middag. Amalfis papirmuseum blir også ofte anbefalt for barn; vi mente likevel at barna i så fall bør være noen år eldre. Hvis du skal til området med barn, er min anbefaling å finne en leilighet i enten Minori* eller Maiori*– to rolige byer med flott steinstrand og færre turister. Vår leilighet* i Minori var knallfin! Unngå Amalfi, Positano (for mye turister) og leiligheter høyt over stranda i Praiano, Conca dei Marini og fjellbyene.